open-index/open-wikipedia-markdown huggingface dataset:
Kirikou et la sorcière

***Kirikou et la sorcière*** ass en Animatiounsfilm vum Michel Ocelot aus dem Joer 1998. Et ass eng franséisch-belsch-lëtzebuergesch Koproduktioun an eng Adaptatioun vun engem afrikanesche Märchen. De lëtzebuergeschen Titel ass ***De Kirikou an d'Zauberin***.

## Ëm wat geet et am Film?

An engem klenge westafrikaneschen Duerf gëtt de winzege Jong Kirikou gebuer. Hien huet scho geschwat, wéi hie nach bei senger Mamm am Bauch war. En ass intelligent a kann immens séier lafen. Hien ass an aller Hisiicht e besonnescht Kand.

D'Duerf gëtt vun der béiser Zauberin Karaba tyranniséiert. Si huet scho bal all d'Männer gefaange geholl. Et si just nach Fraen, Kanner, een ale Mann an dem Kirkou säi Monni iwwreg. D'Zauberin mécht alles, fir den Duerfbewunner hiert Liewe schwéier ze maachen. Si léisst déi noost Quell ausdréchnen, schéckt verzaubert hëlze Fetischen an d'Duerf fir Bijouen an aner wäertvoll Saachen ze klauen, a probéiert e puermol, och d'Kanner z'entféieren. Dobäi verléisst si ni hiert Haus.

De schlaue Kiriku léisst sech awer net vun der Karaba beandrocken a kann d'Zauberin ëmmer op en Neits eraleeën. Hie sabotéiert der Karaba hir Entféierungsversich a bréngt d'Waasserquell nees zum spruddelen. Schliisslech mécht hie sech op de geféierleche Wee bei säi gescheite Bop, deen an de Bierger hannert der Karaba hirem Haus lieft. Vu sengem Bop léiert de Kirikou, datt d'Karaba selwer verzaubert ass, well béis Mënschen hir viru laanger Zäit en Dar déif an d'Réckkräiz gestouss hunn.

Mat engem Trick geléngt et dem Kirikou, deen Dar aus der Karaba hirem Réck ze zéien. Doduerch fält d'Béisaartegkeet vun hir of a si gëtt erëm eng normal Fra. Och de Kirikou gëtt erléist. E Kuss vun der Karaba léisst hien e grousse, staarke Mann ginn.

## Filmproduktioun
De Film hat e Budget vu 25 Millioune franséisch Frang, ronn 3,8 Milliounen Euro. E groussen Deel vum Budget gouf mat finanzielle Subside vun enger Rei ëffentlechen Institutioun gedeckt, dorënner Gelder aus engem europäeschen, engem franséischen, engem belschen an dem lëtzebuergesche Filmfong. Eleng vum Lëtzebuerger Filmfong krut d'lëtzebuergesch Produktiounsgesellschaft Monipoly Productions 1996 e Subsid vun 12,5 Millioune Lëtzebuerger Frang.

E puer Joer nodeem en erauskomm war, gouf och eng lëtzebuergesch Versioun opgeholl, mam Titel *De Kirikou an d'Zauberin*, mat de Stëmme vun ë. a. dem David Thiltges, Françoise Hetto-Gaasch, Monique Melsen, Pol Greisch, Christiane Rausch, Rol Girres, Juliette Thitges, Lee Philipps, Lou Philipps, Joy Philipps, Jos Kasyer, a Marie Gales.

## Accueil

*Kirikou et la sorcière* ass den éischte Laangspillfilm vum Michel Ocelot. E war e grousse kriteschen a kommerzielle Succès. A Frankräich war bal eng Millioun Leit en an de Kino kucken. De Film hat e positiven Impakt op d'Entwécklung vun der Animatiounsfilmindustrie a Frankräich an op d'Finanzéierung vu weideren animéierte Spillfilmer an de Joren duerno.

En ass op Filmfestivallen op der ganzer Welt gelaf a krut vill Filmpräisser.

2005 koum eng Fortsetzung an de Kino, *Kirikou et les bêtes sauvages*, an 2012 en drëtte Film, *Kirikou et les hommes et les femmes*.
Les perdants n'écrivent pas l'histoire

***Les perdants n'écrivent pas l'histoire *** ass e lëtzebuergeschen Dokumentarfilm vum Frédéric Fichefet an Edie Laconi aus dem Joer 2001. E behandelt d'Geschicht vun de Spueniekämpfer.

## Ëm wat geet et am Film?

Tëscht 1936 an 1938 sinn 102 Lëtzebuerger a Spuenien gaange fir am spuenesche Biergerkrich nieft de Republikaner d'Faschisten ze bekämpfen. D'Engagement vun deene Männer a Frae gouf an der ëffentlecher Meenung vun der Zäit laang nëmmen als perséinlech Entscheedung vun e puer Abenteuerer ugesinn, an net als Resistenz géint e Feind dee kuerz drop och dee vu Lëtzebuerg sollt ginn. Lëtzebuerg huet dat Engagement eréischt an den 1980er Joren unerkannt, wéi ugefaange gouf, sech dofir z'interesséieren.

## Filmproduktioun

Vum Lëtzebuerger Filmfong krut d'Produktiounsgesellschaft Samsa Film 1998 e Subside an Héicht vun 1,3 Millioune Lëtzebuerger Frang fir de Film, deem säin Aarbechtstitel deemools *Ceux qui sont allés* war. D'Joer drop koum eng zweet finanziell Hëllef vu 5,4 Millioune Frang dobäi. Den Aarbechtstitel war du *Ceux qui sont allés en Espagne*. 2001 krut Samsa dunn nach eng "Aide à la promotion" an Héicht vu 302.270 Frang (ronn 7.500 Euro).

Am Generique vum Film drécken d'Produzenten dem Henri Wehenkel e spezielle Merci aus. Hien hat schonn 1997 e Buch iwwer d'Spueniekämpfer erausbruecht.

*Les perdants n'écrivent pas l'histoire* hat seng Première de 24. Abrëll 2011 am Kino Utopia. E war ee vu siwe Filmer, déi wärend der zweeter Editioun vun der "Semaine du documentaire luxembourgeois" gewise gouf, déi den CNA a Samsa Film organiséiert hunn.

## Wat sot d'Press?

Josée Hansen, d'Lëtzebuerger Land:
*Les perdants n'écrivent pas l'histoire est un film sensible, le regard « extérieur » des deux réalisateurs (l'un belge, l'autre français) a contribué à mettre en exergue cette mémoire difficile. C'est impressionnant.*

## Um Spaweck
* De Film op YouTube
* De Film op der Websäit vu Samsa Film
* De Film um Site vum Lëtzebuerger Filmfong
Timo Wagner

Den **Timo Wagner**, gebuer de 16. Abrëll 1993, ass e lëtzebuergesche Schauspiller.

## Formatioun a Karriär

Den Timo Wagner spillt zanter der Mëtt vun den 2010er Joren am Theater an am Film.

Fir seng Roll am Spillfilm *[[Läif a Séil]]* (2023) gouf shie beim Lëtzebuerger Filmpräis 2025 ausgezeechent.

## Filmographie
* 2025: *[[Marginal (Televisiounsserie)|Marginal]]*, Regie: Loïc Tanson
* 2023: *[[Läif a Séil]]*, Regie: Loïc Tanson
* 2023: *[[Little Duke]]*, Regie: Andy Bausch
* 2021: *[[Vis-à-Vis (Film)|Vis-à-Vis]]* (Kuerzfilm), Regie: Émile V. Schlesser
* 2021: *[[Hinterland]]*, Regie: Stefan Ruzowitzky
* 2019: *[[The Race]]*, Regie: Kieron J. Walsh
* 2019: *[[Capitani]]* (Tëleesserie), Regie: Christophe Wagner
* 2018: *[[Zëmmer ze verlounen]]* (Sitcom), Showrunner: Marco Serafini

## Um Spaweck
Keith Gordon

De **Keith Gordon**, gebuer den 3. Februar 1961 zu New York City, ass en US-amerikanesche Schauspiller, Filmregisseur, Filmproduzent an Dréibuchauteur.

Hien huet a bekannte Filmer wéi am musikalesche Film *[[All That Jazz]]* (1979) vum Bob Fosse, am Thriller *[[Dressed to Kill]]* vum Brian De Palma an am Horrorfilm *[[Christine (Film 1983)|Christine]]* (1983) vum John Carpenter matgespillt.

## Filmographie
### Kino
#### als Schauspiller
* 1978: *Jaws 2* - Regie: Jeannot Szwarc - Haaptacteuren: Roy Scheider, Lorraine Gary
* 1979: *All That Jazz* - Regie: Bob Fosse - Haaptacteuren: Roy Scheider, Jessica Lange
* 1979: *Home Movies* - Regie: Brian De Palma - Haaptacteuren: Nancy Allen, Kirk Douglas
* 1980: *[[Dressed to Kill]]* - Regie: Brian De Palma - Haaptacteuren: Michael Caine, Angie Dickinson
* 1983: *[[Christine (Film 1983)|Christine]]* - Regie: John Carpenter - Haaptacteuren: John Stockwell, Harry Dean Stanton
* 1985: *The Legend of Billie Jean* - Regie: Matthew Robbins - Haaptacteuren: Helen Slater, Christian Slater
* 1986: *Back to School* - Regie: Alan Metter - Haaptacteuren: Rodney Dangerfield, Sally Kellerman
* 1986: *Static* - Regie: Mark Romanek - Haaptacteuren: Amanda Plummer, Bob Gunton
* 1994: *I Love Trouble* - Regie: Charles Shyer - Haaptacteuren: Nick Nolte, Julia Roberts
* 2001: *Delivering Milo* - Regie: Nick Castle - Haaptacteuren: Albert Finney, Bridget Fonda
#### als Regisseur
* 1988: *The Chocolate War* - Haaptacteuren: John Glover, Ilan Mitchell-Smith
* 1992: *A Midnight Clear* - Haaptacteuren: Peter Berg, Kevin Dillon
* 1996: *Mother Night* - Haaptacteuren: Nick Nolte, Sheryl Lee
* 2000: *Waking the Dead* - Haaptacteuren: Billy Crudup, Jennifer Connelly
* 2003: *The Singing Detective* - Haaptacteuren: Robert Downey Jr., Robin Wright
## Um Spaweck
Michel Majerus - Next Step

***Michel Majerus - Next Step*** ass e lëtzebuergeschen Dokumentarfilm vun der Anne Schiltz..

## Ëm wat geet et am Film?
De Film ass e Portrait vum lëtzebuergesche Moler Michel Majerus, deem seng international Karriär 2002 abrupt duerch de Luxair-Fligeraccident bei Nidderaanwen op en Enn koum. E geet och der Fro no, wéi een d'Erënnerung un an d'Wierk vun engem Këschtler no deem sengem Doud 'lieweg' hale kann.

## Produktioun
Interviewt goufen ë.&nbsp;a.: Bastian Krondorfer, Jean Majerus, Edith Majerus, Burkhard Riemschneider, Tim Neuger, Heike-Karin Föll, Albrecht Kastein, Wawrzyniec "Wawa" Tokarski, Christian Boros, Friedrich Meschede, Bettina Friedli, Barbara-Brigitte Mak, Susanne Küper, Christiane Rekade, Susanne Kleine, Klaus vom Bruch.

De Film krut e Subside vum Lëtzebuerger Filmfong.

## Kritik
*Michel Majerus - Next step* gouf mam Lëtzebuerger Filmpräis 2023 als beschten Documentaire-Laangfilm ausgezeechent.

## Kuckt och
* Lëscht vu lëtzebuergesche Filmer

## Um Spaweck
* Trailer op vimeo.com
WEmobility

**WEmobility** Sàrl ass eng lëtzebuergesch Bus- a Reesgesellschaft mat Sëtz zu Dikrech. Se assuréiert ë. a. Buslinnen am Kader vum RGTR an de stättesche Bussen.

## Geschicht
Den 3. Juli 2015 hunn d'Entreprisen Autocars Zenners a Voyages Emile Weber eng Firma mam Numm *Voyages Zenners* (sàrl) a mat engem Gesellschaftskapital vun 200.000 € gegrënnt. Déi zwou Firmaen haten allebéid 1.000 Parten vun 100 € an de Sëtz vun der Gesellschaft war zu Rëmerschen.

De 16. Dezember 2019 huet Autocars Zenners seng Parten u Voyages Emile Weber iwwerginn, woumat déi eenzegen Associé gouf.

Op enger ausseruerdentlecher Generalversammlung de 26. Abrëll 2022 goufen e puer Ännerungen decidéiert: d'Firma krut den neien Numm *WEmobility*, de Siège gouf vu Rëmerschen op Dikrech verluecht an den Zweck vun der Gesellschaft gouf erweidert a méi detailléiert beschriwwen.

Am Kader vun enger besserer a méi effizienter Organisatioun vu sengen Aktivitéiten am Norde vum Land, huet Voyages Emile Weber de 17. Juli 2022 en Deel vu sengen Aktivitéiten u WEmobility ofgestouss. De selwechte Moment huet WEmobility och Voyages Wagener vu Mäerzeg, Voyages Simon vun Angelduerf a Bollig Voyages vun Iechternach iwwerholl.


Hiefenech Bollig-001.jpg|Voyages Bollig (2013)
Voyages Simon, Gare Miersch-101.jpg|Voyages Simon (2016)
AHA campagne stei dozou 2011.jpg|Voyages Wagener (2011)


## Um Spaweck

* Internetsäit vu WEmobility
Boyd van Hoeij

De **Boyd van Hoeij**, gebuer den 13. Februar 1980 zu Bleiswijk an Holland, ass en hollännesche Filmkritiker a -journalist. Hie lieft zu Lëtzebuerg.

De Boyd van Hoeij war tëscht 2008 an 2013 Filmkritiker fir Variety, eng Branchenzäitschrëft vun der US-amerikanescher Entertainmentindustrie. Vun 2013 u schreift hie fir den Hollywood Reporter an och fir aner Filmzäitschrëften. Seng Artikele sinn op Englesch, Franséisch, Hollännesch an Italieenesch.

Hie souz 2009 an der Jury vum Lëtzebuerger Filmpräis an 2012, 2016 an 2020 vum Festival CinEast. Och baussent Lëtzebuerg ass hie reegelméisseg Jurysmember, dorënner op den internationale Filmfestivalle vun Thessaloniki (2012), Palm Springs (2012), Göteborg (20114), München (2016) a Lissabon (2019).

2020 krut hien d'"Plume d'or" als beschten auslännesche Kritiker vun der franséischer Union des journalistes de cinéma.

De Boyd van Hoeij sëtzt an der Auswielkommissioun vum LuxFilmFest an ass zënter 2018 de President vun der Auswielkommissioun vum Lëtzebuerger Filmfong. Hie gëtt och Workshope fir d'Schreiwe vu Filmkriticken, dorënner um LuxFilmFest.

Hien ass mam italieenesche Fotograph a Filmregisseur Fabrizio Maltese bestuet. Zesummen hu si 2010 d'Buch *10/10* geschriwwen, e Buch iwwer 10 belsch franséischsproocheg Filmregisseuren an de Joren 2000-2010. Et gouf vun der franséischer Communautéit vun der Belsch editéiert. Donieft huet hien 2019 och e Buch iwwer d'Filmer vum franséische Regisseur François Ozon publizéiert.

## Litteratur
* Boyd van Hoeij: *The Cinema of François Ozon: Exquisite Transgressions (Directors' Cuts)*. Wallflower Press, 2019. ISBN 0231188722
* Boyd van Hoeij: *10/10*. Ministère de la Communauté Française de Belgique/Wallonie-Bruxelles.

## Um Spaweck
* Rezensioune vum Boyd van Hoeij' op rottentomatoes.com
* Rezensioune vum Boyd van Hoeij' op metacritic.com
* Artikele vum Boyd van Hoeij op cineuropa.org
* Twitter
Bye Bye Blackbird

***Bye Bye Blackbird*** ass e Filmdrama vum franséische Filmregisseur Robinson Savary aus dem Joer 2005. Et ass eng lëtzebuergesch-brittesch-éisträichesch-däitsch Koproduktioun.

## Ëm wat geet et am Film?

London, Ufank vum 20. Joerhonnert. Zwéi Frënn, de Josef an de Peter, bauen eng Bréck iwwert der Stad. De Josef fënnt d'Fräiheet an der Héicht flott a balancéiert sech geféierlech tëscht Liewen an Doud iwwer de Schantercher. Bis enges Daags, wéi en iwwer eng Dunn leeft, e sech ëmdréint fir mam Peter ze schwätzen, de Peter net méi do ass. De Josef ass um Buedem zerstéiert an entscheet, en neit Liewen unzefänken. Hie gesäit e Plakat fir den Zirkus Dempsey's mat der Akrobatin Alice, an déi hie sech direkt verléift. Hi fänkt un, fir den Zirkus ze schaffen a mécht kleng Aarbechten, mee hien huet en Dram: Enges Daags wäert hien d'Geleeënheet hunn, fir zesumme mam Alice en akrobateschen Akt um Trapez ze maachen.

## Filmproduktioun

No dräi Kuerzfilmer war *Bye Bye Blackbird* den éischte Spillfim vum Robinson Savary, dem Jong vum Regisseur Jérôme Savary.

De Film hat e Budget vu ronn 6,7 Milliounen Euro. Fir d'Produktioun vum Film krut d'Gesellschaft Samsa Film e Subside an Héicht vun 20 Millioune Lëtzebuerger Frang, deemools ronn 496.000 Euro, vum Lëtzebuerger Filmfong. Schonn d'Joer virdrun hat se zwou finanziell Hëllefe vun am Ganzen zwou Millioune Frang fir d'Entwécklung vun der Iddi an dem Dréibuch krut. Den europäesche Filmfong Eurimages huet d'Produktioun mat 560.000 Euro ënnerstëtzt, vun deem der 224.000 un Samsa Film gaange sinn an de Rescht un déi aner Gesellschaften. Och vum Éisträichesche Filminstitut krut de Film ee Subside vu 17.000 Ero.

D'Dréiaarbechte waren am Hierscht 2003 bis an den Ufank vum Joer 2004. Gedréit gouf ënner anerem zu Diddeleng an engem Gebai vun der Diddelenger Schmelz, wou e ganzen Zirkus als Filmset gebaut gouf.

## Accueil

E gouf fir d'éischt Kéier den 2. Juli 2005 um Filmfestival vu La Rochelle gewisen, éier en de 7. Oktober zu Lëtzebuerg regulär am Kino ugelaf ass.

Um italieenesche Filmfestival vun Taormina a Sizilien krut *Bye Bye Blackbird* 2005 direkt dräi Präisser: de Publikumspräis, de Präis vun der internationaler Kritickerjury, and de Präis fir déi bescht Kamera. Och op anere Filmfestivallen ass de Film gelaf, dorënner zu Montréal, Tokio, Kalkutta a Kairo.

De Film krut duerchschnëttlech Kriticken.
Méi wéi e Séi

***Méi wéi e Séi*** ass e lëtzebuergeschen Documentaire vum Kollektiv AFO-Film aus dem Joer 1994.

An engem Artikel an der Zäitschrëft Ons Stad gëtt de Film vun der Viviane Thill als Optragsaarbecht beschriwwen.

*Méi wéi e Séi* gouf wärend der Woch vum Lëtzebuerger Dokumentarfilm gewisen, déi 1998 vu Samsa Film an dem CNA organiséiert gouf.

De Film gouf de 24. Abrëll 1999 op der lëtzebuergescher Tëlee gewisen.

## Ëm wat geet et am Film?

## Filmproduktioun
Meng Hoer

***Meng Hoer *** ass e lëtzebuergeschen Documentaire vum Max Jacoby aus dem Joer 2021.

## Ëm wat geet et am Film?

Dat dräizéngjäregt Olivia erzielt iwwert seng Hoer a seng Erfarung deenen Hoer, déi et als Métisse, zu Lëtzebuerg huet.

## Filmproduktioun a -promotioun

Fir d'Produktioun vu *Meng Hoer* krut de Max Jacoby e Subside vum Kulturministère.

De Film hat seng Première bei de *67. Internationalen Kurzfilmtage Oberhausen 2021*, déi fir zweet Kéier wéinst der Coronaviruspandemie online war. E gouf am selwechte Joer och um 14. Junges Kurzfilmfestival Berlin gewisen, an d'Joer drop um italieenesche Cactus International Children's and Youth Film Festival an um LuxFilmFest.

Den engleschen Titel ass *My Hair*, den däitschen *Mein Haar*.

## De Film
* De Film op Vimeo
Boys on the Run (Film 2002)

***Boys on the Run*** ass e Spillfilm vum lëtzebuergesche Regisseur Pol Cruchten aus dem Joer 2002.

## Ëm wat geet et am Film?

De jonken Charlie McCarson kënnt wéinst Brandstëftung an e Jugendprisong. Do geet et rau zou, an hie léisst sech géint e puer Sue vum Joe beschützen. Zesumme lafen déi zwéi fort, a landen an der Natur. Si klauen e Kanu bis aus heiterem Himmel e Meedchen bei si stéisst. D'Raindrop ass och op der Flucht, virun der Gewalt vu sengem Stéifpapp, deen e paramilitäreschen Terroristecamp an de Bierger leet. Elo muss si sech allen dräi retten.

## Filmproduktioun
De Film ass eng amerikanesch-lëtzebuergesch-franséisch Koproduktioun. E krut 1999 an 2000 eng Produktiounshëllef vun am Ganze 16 Millioune Lëtzebuerger Frang vum Lëtzebuerger Filmfong.

En hat seng Première am Abrëll 2002 op der sechster Editioun vum Cinénygma Luxembourg International Film Festival, bäi där och de Schauspiller Ron Perlman present war.

## Wat sot d'Press?

* Sylvie Bonne, woxx:
*Wenigstens die Kameraarbeit ist gelungen. Im technischen Bereich haben die fetten Fonds immerhin dafür gesorgt, dass Cruchten eine professionnelle Crew zusammenstellen konnte. Leider erzählen Cruchten und Feitler nichts Neues, wärmen Szenen aus ähnlichen Filmen auf. Die jugendlichen Schauspielerinnen geben ihr Bestes, doch ihre Darstellung kann nicht über das dürftige Szenario hinwegtäuschen. So bleibt denn ein sehr amerikanisierter Film, der unterschiedliche Gewaltherde überfliegt und Themen wie Freundschaft, Loyalität, Einsamkeit zwar anreißt, sie aber leider nicht vertieft.*

* Claudine Muno, Télécran:
*Bei so viel Schönheit kommt die eigentliche Geschichte fast zu kurz. Was wie das sensible Psychogramm eines vereinsamten Jugendlichen beginnt, wird bald zu einem ziemlich reißerischen Thriller, der leider eben deshalb nicht immer funktioniert, weil die Psychologie zu oft hinter den großen Effekten zurücksteht. Besonders die Tatsache, dass die wirklichen Motive der terroristischen Organisation im Dunkeln bleiben, macht es dem Zuschauer schwer, sich in die Story einzufühlen.*
Biller aus enger onroueger Zäit

***Biller aus enger onroueger Zäit*** ass e lëtzebuergeschen Documentaire a Kuerzfilm vum Bernie Zeches aus dem Joer 1993.

De Film gouf mat Biller aus den Archive vum Centre national de l'audiovisuel (CNA) erstallt. E gouf am Hierscht 1993 an der Emissioun Hei elei gewisen.

## Ëm wat geet et am Film?
 
## Filmproduktioun
Jean-Louis Sonzogni

De **Jean-Louis Sonzogni**, gebuer 1963 zu Mont-Saint-Martin, ass e franséische Cinematograph. Hien huet d'Kameraaarbecht bei enger Rei lëtzebuergesche Filmer an Documentaire gemaach.

Seng Karriär huet mat den Dréiaarbechte vum Andy Bausch sengem Film *[[Gwyncilla, Legend of Dark Ages]]* (1986) ugefaangen. Och bei engem anere wichtege lëtzebuergesche Film aus där Zäit, *[[Schacko Klak (Film)|Schacko Klak]]* (1990), huet hie matgewierkt. Dofir krut hien 1991 um Kannerfilmfestival vun Alençon de Präis fir déi bescht Kameraaarbecht.

Nieft senger Aarbecht zu Lëtzebuerg dréint de Jean-Louis Sonzogni och vill a Frankräich, besonnesch Fernseefilmer a Fernseeserien, dorënner vill Episode vun de Serien *Avocats & associés* a *Joséphine, ange gardien*.

## Lëtzebuerger Filmer a Serien

* 1986: *[[Gwyncilla, Legend of Dark Ages]]*
* 1987: *[[Die Reise das Land]]*
* 1990: *[[Schacko Klak (Film)|Schacko Klak]]*
* 1995: *[[Edward J. Steichen]]* (Documentaire)
* 1998: *[[Call Her Madam]]* (Documentaire)
* 1998: *[[Laanscht d'Grenz]]* (Documentaire)
* 2001: *[[Histoire(s) de jeunesse(s)]]* (Documentaire)
* 2007: *[[Plein d'essence]]* (Documentaire)
* 2007: *[[Nuits d'Arabie]]*
* 2010: *[[Mir wëllen net bleiwen]]* (Documentaire)
* 2016: *[[routwäissgro]]* (Fernseeserie) - 2. Staffel, Epidod 6: "De Marathon vum Glaawen"
Lëtz Rise Up

**Lëtz Rise Up** ass eng feministesch an antirassistesch Associatioun vu Fraen, déi am September 2019 zu Lëtzebuerg gegrënnt ginn ass. D'Zil vun der Associatioun ass et d'Biergerinnen an d'Bierger vu Lëtzebuerg ze sensibiliséieren an op Rassissem zu Lëtzebuerg opmierksam ze maachen.

## Ziler vum Veräin
D'Haaptziler vum Veräin sinn:

## Um Spaweck
* letzriseup.com - D'Internetsäit vun der Associatioun
* Statuten am Regëster vun de Veräiner
Your Chicken Died of Hunger

***Your Chicken Died of Hunger*** ass e Kuerzfilm vun der lëtzebuergescher Regisseurin Beryl Koltz aus dem Joer 2002.

## Ëm wat geet et am Film?
Dräi Männer ginn op eng Konschtfoire, wou si d'Haaptwierk wëlle klauen: eng Foto vun engem gouerege Poulet, déi den Titel *Your Chicken Died of Hunger* ("Däi Poulet ass erhéngert") dréit.

## Filmproduktioun an -promotioun

Fir d'Produktioun vum Film krut d'Produktiounsgesellschaft Samsa Film deemools e Subsid an Héicht vu fënnef Millioune Lëtzebuerger Frang, haut ronn 124.000 Euro, vum Lëtzebuerger Filmfong.

De Film ass eleng 2002 op 21 Filmfestivalle gelaf, an 2003 op véier weideren.
Karin Monschauer

D**'Karin Monschauer**, gebuer den 2. September 1960 zu Esch-Uelzecht, ass eng lëtzebuergesch Kënschtlerin.
No hirer Première am Escher Jongelycée huet si eng ganz Rei Joren zu Lëtzebuerg geschafft. Wéinst hirem éischte Liewenspartner, deen Italieener war, huet si sech dacks an Italien opgehalen. Si wunnt zurzäit  zu Muralto an der Schwäiz. 

Schonn als Teenager huet si eege Biller brodéiert. Zanter 2015 ass si kënschtleresch méi aktiv ginn an huet sech a Computergraphik an an der digitaler Konscht spezialiséiert. Hir digital Wierker dréckt si dann an héijer Opléisung op Toile an ënnerschiddleche Gréissten. Niewent hirer digitaler Konscht, brodéiert si weiderhin an huet och ugefaangen ze wiewen an ze molen.

## Ausstellungen
D'Kënschtlerin huet hir Wierker a ville Gruppenausstellungen ausgestallt an dat a verschiddene Länner wéi Italien, Portugal, Däitschland, Belsch, Éisträich, Spuenien, Schwäiz, USA, Kanada, Vereenegt Arabesch Emirater.

### Perséinlech Ausstellungen
* 2022 "L'intreccio Ordente dell'Arazzo del Vivere fra Narrato e Narrante", Galleria Accademica Arte Contemporanea, Canale di Monterano di Roma, Italien
* 2022 "Universi di colore", Galleria Margutta, online
* 2021 Centro Culturale Polivalente San Francesco, Ventimiglia, Italien
* 2021 Caffè Corte Cavour, Ravenna, Italien
* 2019 Banca Raiffeisen, Locarno, Schwäiz
* 2018 Colorida Art Gallery, Lissabon, Portugal
* 2018 Universi Geometrici, Casa dei Carraresi, Treviso, Italien
* 2017 Lycée de Garçons Esch-Uelzecht, Lëtzebuerg
* 2016 Spazio Ambiente Locarno, Schwäiz

## Kuckt och
* Lëscht vu lëtzebuergesche Konschtschafenden

## Um Spaweck
* D'Websäit vun der Karin Monschauer
MOL (Zäitschrëft)

**MOL** war eng Publikatiounsserie, déi 1978 op Initiativ vum Cornel Meder gegrënnt gouf a bis 1983 sechsmol am Joer beim Déifferdenger Volleksbildungsveräin erauskoum.

Am Ganze koumen 30 Hefter an 3 Spezialausgaben eraus. D'Haaptuleies war et ë. a., méiglegst villen Auteuren zu Lëtzebuerg eng Publikatiounsméiglechkeet ze ginn, a sou war bei all Nummer en aneren Auteur drun.

## Hefter

* MOL 1: Anise Koltz: *Ailes de couteau (poèmes)*
* MOL 2: Robert Gliedner: *Venus Kallipyga (Gedichte)*
* MOL 3: Jean Milmeister: Aus der Schoul geschwat (Erlieftes) 
* MOL 4: Anne Berger: *Mon corps à deux (poèmes)*
* MOL 5: Roger Manderscheid: *Schrott (ein Stereo-Hörspiel)*
* MOL 6: Josy Braun: *Ech gi ménger Wee (Erzielung)*
* MOL 7: Rosemarie Kieffer: *Fantaisie sur un moineau mort (récit)*
* MOL 8: Fernand Muller: *Liebesnächte im Hespringer Wald (Satiren)*
* MOL 9: Pol Greisch: *Am Guichet (Erzielung)* 
* MOL 10: Groupe de Lycéens: *Scènes de famille (pièce*) 
* MOL 11: Georges Hausemer: *Warnung vor Freunden (Satiren)*
* MOL 12: Nico Helminger: *E rosa Dräieck (Erzielung)* 
* MOL 13: Claude Conter: *Petite pharmacopée portative (maximes et aphornsmes)*
* MOL 14: Léopold Hoffmann: *Risse im Putz (Texte)*
* MOL 1S: Cornel Meder *De [[René Engelmann]] (Konferenz)*
* MOL 16: René Welter: *La violente volonté de survivre (poèmes)* 
* MOL 17: Guy Rewenig: *Herr Hitler vor Gericht (Lieder)* 
* MOL 18: Josy Christen: *D'Weltgeschicht um Karussell (véier Szenen)*
...
* MOL 21: Fernand Hoffmann
...
* MOL 25: Paul Lanners
* MOL 26: Lambert Schlechter
* MOL 27: Alain Atten
* MOL 28: Jeannot Scheer
* MOL 29: Jean Picard
* MOL 30: Fernand Barnich
* MOL spécial 1: Basil Mogridge: *Fischbach etc (poems) *
* MOL spécial 2: *G(B)efangen - G(B)efreit (Frauenlyrik in Luxemburg)*
* MOL spécial 3:
* MOL spécial 4: *Lëtzebuerg '82/'83 : Eng Anthologie vu Mol-Auteuren.* (Pol Greisch, Fernand Muller-Hornick, René Welter, Josy Braun, Josiane Kartheiser, Guy Wagner, Claude Conter, Georges Hausemer, Nico Helminger, Roger Manderscheid, Phil Sarca, Rosemarie Kieffer, Barbara Höhfeld, Cornel Meder, Jhemp Hoscheit.
Plus que jamais

***Plus que jamais*** ass eng franséisch-lëtzebuergesch-däitsch-norweegesch Koproduktioun; e Film vun der Regisseurin Emily Atef.

En hat seng Première den 21. Mee 2022 um Filmfestival vu Cannes, wou en an der Selektioun *Un certain regard* gelaf ass.

## Ëm wat geet et am Film?
D'Hélène an de Matthieu liewen zanter Joren zesummen. Wéi d'Hélène eng onheelbar déidlech Krankheet diagnostizéiert kritt, decidéiert se eleng an Norwegen ze goen, fir do Rou a Stäerkt ze fannen...

## Soss

## Kuckt och
* Lëscht vu lëtzebuergesche Filmer

## Um Spaweck
*  Fiche op samsa.lu.
Moj dida je pao s Marsa

***Moj dida je pao s Marsa*** ass en europäesche Kannerfilm aus dem Joer 2019. De lëtzebuergeschen Titel ass ***Mäi Bopa vum Mars*** an deen englesche ***My Grandpa Is an Alien***.

## Ëm wat geet et am Film?
A kuerzer Zäit gëtt dem Una (an anere Sproochen: Lena) säi Liewen op d'Kopp gedréint: säi Grousspapp gëtt vun Ausserierdeschen entfouert a seng Mamm brécht zesummen a muss an d'Spidol. D'Una entdeckt, datt säi Bop selwer och en Alien ass, an datt am Keller vu sengem Haus nach d'Raumschëff läit, mat deem hien op d'Äerd koum. An deem Raumschëff ass nach ëmmer de Pilot, e klenge, granzege Robotter. D'Una an de Robotter hu manner wéi 24 Stonnen Zäit fir de Bop ze fannen an ze retten.

## Filmproduktioun

Vun der Iddi bis zum fäerdege Film huet et am Ganze siwer Joer gedauert.

De Film ass eng europäesch Koproduktioun tëscht dem kroatesche Studio dim, der lëtzebuergescher Gesellschaft Wady Films, der norwegescher Filmbin, der tschescher Masterfilm, der slowakescher Artileria, dem slowenesche Senca Studio an der bosnesch-herzegowenescher Fabrika. Wady Film war de gréisste Koproduzent.

De Lëtzebuerger Filmfong huet Wady Film 2017 en Zouschoss an Héicht vun 192.500 Euro fir d'Produktioun vum Film accordéiert, am Kader vum Programm "AFS CineWorld" fir Projeten aus Länner mat wéineg Ressource fir audiovisuell Produktiounen. Dovu goufen 2021 bal 75.000 Euro zeréckbezuelt.

D'Originalsprooch vum Film ass Kroatesch. Et gëtt eng lëtzebuergesch Synchronfassung mat de Stëmme vum Katharina Bintz, Raoul Albonetti, Marie Jung, Claude Fritz, Nilton Martins, Ayleen Thein, Nico Thielen, Sam Thoss, Michel Tereba, Philippe Meyrer, Ben Reichling, Elsa Rauchs, Magaly Texeira an Anna Schwartz Kachmar.

## Filmpromotioun

Am Mäerz 2019 koum de Film a Kroatien an de Kino. Wéinst der Coronaviruspandemie koum en zu Lëtzebuerg ënnert dem Titel *Mäi Bopa vum Mars* eréischt am Juni 2020 eraus.

De Film gouf op alle grousse Kannerfilmfestivalen op der Welt gewise, an och an der Kannersektioun vun e puer etabléierte "Standard"-Filmfestivallen, dorënner zu Warschau an zu Kalkutta. Am Ganzen huet de Film dräizéng Präisser gewonnen.

## Wat sot d'Press?

Valentin Maniglia, Le Quotidien:
*Une jolie perle pleine d'émotion, aux effets spéciaux élégants, à découvrir dans l'obscurité d'une salle.*

Pablo Chimenti, d'Lëtzebuerger Land:
*Linéaire, un brin naïf, sans grands rebondissements, ce Mäi Bopa vum Mars reste malgré tout un divertissement agréable. Un film plein de petites erreurs – au niveau du jeu d'acteurs, de quelques scènes superflues, de quelques effets sonores excessifs… ; au niveau de la synchronisation du doublage luxembourgeois aussi –, mais les jeunes spectateurs, à qui le film est prioritairement destiné, s’en ficheront probablement.*

## Quellen
* De Film op der Websäit vum Lëtzebuerger Filmfong
* De lëtzebuergeschen Trailer op YouTube
* De Film op der Websäit vun der Produktiounsgesellschaft Wady Films

## Kuckt och
* Lëscht vu lëtzebuergesche Filmer
Y-Bréck iwwer d'Autobunn A3

D**'Y-Bréck iwwer d'[[Autobunn A3 (Lëtzebuerg)|Autobunn A3]]** ass eng Bréck, iwwer déi d'Linn 1 vum Stater Tram, Vëloen a Foussgänger vum Houwald hier, kuerz no der Bréck iwwer d'Gare Houwald, iwwer d'Autobunn A3 ewech, an de Ban de Gasperich fueren, respektiv goe kënnen.

An der Mëtt spléckt d'Bréck sech an zwéin Äerm - dohier d'Analogie zu engem Y: den 18 Meter breeden Haaptstrang fir den Tram an e Vëlos- a Foussgängerwee, dee riichtaus Uschloss un d'Rue Albert-Einstein huet, an e 6,2 Meter breeden Niewenaarm, deen eppes méi no Norde féiert, fir eng Verbindung fir Foussgänger a Vëlosfuerer mam spéideren Neibau vum Lycée technique du Centre, deen dohi soll kommen, ze maachen.

D'Bréck ass 73 Meter laang an ass op hirer héchster Plaz 5,5 Meter héich. Se gouf vum *Bureau Greisch* entworf. De Bau gëtt op 9,5 Milliounen Euro geschat.

D'Aarbechte hunn 2021 ugefaangen; mat der Verlängerung vun der Linn T1 bis bei de Stadion goung d'Bréck de 7. Juli 2024 offiziell op.

## Um Spaweck

* "Un pont futuriste pour relier Howald à Gasperich." wort.lu, 25. August 2020.
Eurimages

**Eurimages** ass en europäesche Filmfong vum Europarot, deen 1989 etabléiert gouf. 

2022 hu sech 38 vum Europarot senge 46 Memberstaate um Fong bedeelegt, plus Kanada als associéierte Member.

Eurimages ënnerstëtzt dat onofhängegt europäescht Filmschafen, andeems et eng finanziell Ënnerstëtzung fir d'Produktioun vu Spillfilmer, Animatiounsfilmer an Documentairë bitt. 

De Joresbudget vu ronn 27,5 Milliounen Euro gëtt gréisstendeels vun de Memberstaate gestallt. En aneren Deel kënnt aus dem Ertrag vun accordéierte Kreditter. Och de Lëtzebuerger Filmfong bedeelegt sech mat enger Kontributioun un Eurimages. Déi Kontributioun louch 
2021 bei ronn 422.000 Euro. Dofir goufen an deem Joer awer 12 lëtzebuergesch Koproduktioune mat am Ganzen 3.850.000 Euro vun Eurimages ënnerstëtzt.

2019 goufen 194 eligibel Projeten agereecht. Dovu goufen 78 europäesch Koproduktioune vun Eurimages ënnerstëtzt, mat engem Duerchschnëttszouschoss vun 275.500 Euro.

## Um Spaweck
* Eurimages op der Websäit vum Europarot
W (Film 2003)

***W***, och nach ***Double You*** genannt, ass e Kuerzfilm vum lëtzebuergesche Schauspiller a Regisseur Luc Feit aus dem Joer 2003.

## Ëm wat geet et am Film?

Eng jonk Koppel exploréiert zesummen hiert Sexliewen. Een Dag begéint de jonke Mann eng mysteriéis Fra an enger lokaler Bar.

## Filmproduktioun a -promotioun

*W* ass dem Luc Feit säin drëtte Kuerzfilm als Regisseur.

Fir d'Produktioun vum Film krut d'Gesellschaft Red Lion 2001 e Subsid an Héicht vu véier Millioune Lëtzebuerger Frang, respektiv ronn 100.000 Euro, vum Lëtzebuerger Filmfong.

Zu Lëtzebuerg gouf de Film am Abrëll 2003 am Stater Kino Utopia gewisen, virun der Opféierung vun der amerikanescher Comedie *Punch Drunk Love* vum Paul Thomas Anderson.

## Wat sot d'Press?

* Josée Hansen, d'Lëtzebuerger Land:
*W est un film gai, léger et enjoué, [...] plein d'humour et de complicité, plein de détails charmants et décalés. [...] Les treize minutes se passent à un rythme dynamique, encadré par la musique très légère d'André Mergenthaler. Cela passe tellement vite qu'on en redemande*

## Quellen
* De Film an der Internet Movie Database (IMDb)
* De Film op crew-united.com
* De Film op unifrance.org
Ferkel (Film)

***Ferkel*** ass e Kuerzfilm vum lëtzebuergesche Schauspiller a Regisseur Luc Feit aus dem Joer 1999.

## Ëm wat geet et am Film?

Zwéi jonk Männer hu Sex, mee eng al Fra am Zëmmer niewendrun mécht alles, fir deem en Enn ze setzen.

## Filmproduktioun a -promotioun

*Ferkel* ass dem Luc Feit säin éischte Film als Regisseur. Am Film gëtt net geschwat, mä et héiert een d'Lidd *Das kannst du mir nicht verbieten*, en alen däitsche Schlager vum Bernd Spier aus dem Joer 1963.

De Film hat seng Première den 11. Februar 1999 op der Berlinale. Do krut en de Spezialpräis vun der Teddy-Jury, déi déi bescht LGBT-Filmer priméiert huet. E gouf och op anere Filmfestivalle gewisen, dorënner op deene vu Jerusalem, Seattle, Melbourne a Lissabon. Am Ganzen ass e weltwäit op 47 Filmfestivallen gelaf.

Den englesch Titel ass *Piglets*.

## Quellen
* De Film op Dailymotion
* De Film an der Internet Movie Database (IMDb)
* De Film op filmportal.de
* De Film op josthering.de, der Websäit vun der Produktiounsgesellschaft
Red Lion (Filmproduktiounsgesellschaft)

**Red Lion** ass eng lëtzebuergesch Filmproduktiounsgesellschaft.

Si gouf 1996 vun der Jeanne Geiben an dem Pol Cruchten gegrënnt. De Pol Cruchten ass 2019 gestuerwen. 2013 ass mam Vincent Quénault e weider Filmproduzent bei d'Firma komm.

Red Lion produzéiert Laangspillfilmer, Kuerzfilmer an Documentairen, als Haaptproduzent oder als international Koproduktiounen.

## Produzéiert Filmer (Auswiel)

* 2002: *[[Boys on the Run (Film 2002)|Boys on the Run]]*
* 2003: *[[W (Film 2003)|W]]* 
* 2006: *[[Perl oder Pica]]*
* 2008: *[[Senteurs]]* 
* 2009: *[[Dust]]*
* 2011: *[[We Might as Well Fail]]* 
* 2012: *[[En Dag am Fräien]]* 
* 2012: *[[Ibijazi]]* 
* 2013: *[[Géi du scho mol vir]]* 
* 2013: *[[Sweetheart Come]]* 
* 2013: *[[Die Erfindung der Liebe]]*
* 2013: *[[La Confrérie des larmes]]*
* 2014: *[[Never Die Young]]* 
* 2015: *[[Les brigands (Film)|Les brigands]]*
* 2016: *[[Voices from Chernobyl (Film)|Voices from Tchernobyl]]* 
* 2017: *[[Barrage (Film)|Barrage]]*
* 2019: *[[The Family Who Hid in the Cellar]]* 
* 2019: *[[Is That, Like, Your Real Job?]]* 

## Kuckt och
* Lëtzebuergesche Film
Filmproduktiounsgesellschaft

Eng **Filmproduktiounsgesellschaft** oder **Filmproduktiounsfirma**, och nach einfach **Filmgesellschaft** genannt, ass eng Entreprise, déi an der Filmindustrie täteg ass. Si produzéiert Filmer an Serien.

Zu hiren Aufgabe gehéieren all d'Etappe vun der Filmproduktioun, vun der Entwécklung vun der Iddi vum Wierk iwwer d'Finanzéierung, d'Virbereede vun der Produktioun (zum Beispill Logistik, Casting vun de Schauspiller a Rekrutement vun den Techniker), d'Dréiaarbechte bis hin zur Postproduktioun.

Grouss Filmproduktiounsgesellschafte maachen d'Distributioun (z.&nbsp;B. de Verkaf vum Film un d'Kinoen) selwer, déi méi kleng loossen dat iwwer spezialiséiert Entreprisen maachen.

Ënnert deene weltwäit gréisste Filmproduktiounsgesellschafte sinn déi US-amerikanesch "Big Five": Universal Pictures, Warner Bros., Paramount Pictures, Walt Disney Pictures a Columbia Pictures. Si produzéieren an distribuéieren all Joer honnerte Filmer.

Zu de lëtzebuergesche Filmproduktiounsgesellschaft zielen ënner anerem Samsa Film, Iris Productions, Red Lion, Tarantula, Wady Films, Paul Thiltges Distributions, Amour Fou, Deal Productions, Les Films Fauves a Calach Films. Entreprisë wéi Melusine Productions a Fabrique d'images si lëtzebuergesch Filmproduktiounsfirmen, déi op Animatiounsfilmer spezialiséiert sinn.

## Kuckt och
* Filmproduzent
* Filmproduktioun
Filmproduzent

E **Filmproduzent ** ass d'Persoun, déi d'Filmproduktioun leet an entweeder eng Filmproduktiounsgesellschaft vertrëtt oder selbststänneg schafft. De Filmproduzent plangt a koordinéiert déi verschidde Phase vun der Filmproduktioun, dorënner d'Auswiel vum Dréibuch, d'Finanzéierung, d'Virbereedung virun den Dréiaarbechten an d'Regie.

## Um Spaweck
Mélusine Productions

**Mélusine Productions** ass eng lëtzebuergesch Filmproduktiounsgesellschaft, déi op d'Produktioun vun Animatiounsfilmer a -serien spezialiséiert ass.

## Geschicht

D'Firma gouf 1998 vum Belsch Stéphan Rœlants gegrënnt, dee virdru schonn den Animatiounsstudio Studio 352 gegrënnt hat.

Nieft Kannerfilmer a -serien produzéiert Mélusine Productions och Animatiounsfilmer fir Erwuessener, wéi zum Beispill *[[The Breadwinner]]* (2017) a *[[Les hirondelles de Kaboul (Film)|Les hirondelles de Kaboul]]* (2019).

D'Filmer a Serië vu Mélusine Productions hunn eng Rei Präisser gewonnen, dorënner de César du cinéma als beschten Animatiounsfilm fir *[[Ernest & Celestine]]* (2013). Dee Film, an och *[[Song of the Sea (Film 2014)|Song of the Sea]]* (2014), *[[The Breadwinner]]* (2017) a *[[Wolfwalkers]]* (2020) ware fir den Oscar an der Kategorie "Beschten Animatiounslaangfilm" nominéiert.

## Produktiounen (Auswiel)

### Filmer

* 2004: *T'Choupie, le film*
* 2009: *Panique au village*
* 2010: *Vauban*
* 2010: *Allez raconte!*
* 2012: *Le jour des corneilles*
* 2012: *[[Ernest & Célestine]]*
* 2014: *The Weird Gang Project*
* 2014: *[[Song of the Sea (Film 2014)|Song of the Sea]]*
* 2014: *Tante Hilda*
* 2014: *Ma Maman est en Amérique*
* 2015: *Les triples*
* 2015: *The Adventures of Young Marco Polo*
* 2015: *Extraordinary Tales*
* 2016: *Mullewapp - Eine schöne Schweinerei*
* 2017: *[[Richard the Stork]]*
* 2017: *Ethel & Ernest*
* 2017: *[[The Breadwinner]]*
* 2018: *Ernest et Célestine - La Collection*
* 2019: *[[Les hirondelles de Kaboul (Film)|Les hirondelles de Kaboul]]*
* 2019: *[[Zero Impunity]]*
* 2019: *Des bêtes et des sorcières)*
* 2021: *[[Wolfwalkers]]*
* 2021: *The Summit of the Gods*
* 2021: *The Prince's Voyage*
* 2022: *I fiori persi*
* 2022: *Ernest and Celestine, a Trip to Gibberitia*
* 2023: *Slocum*
* 2023: *Kensuke's Kingdom*

### Serien

* 2001: *La famille Passiflore*
* 2001: *Les énigmes de Providence*
* 2001: *Liberty Kids*
* 2005: *Trollz*
* 2007-2009: *Nouky & Friends*

## Kuckt och
* Fabrique d'images, eng aner lëtzebuergesch Filmgesellschaft, déi op Animatiounsfilmer spezialiséiert ass
* Lëscht vu lëtzebuergesche Filmer
Triangulatioun

An der Geometrie an an der Trigonometrie ass d**'Triangulatioun** eng Technik, déi et erméiglecht, d'Positioun vun engem Punkt z'ermëttelen, andeems een d'Wénkelen tëscht deem Punkt an zwéi anere Referenzpunkten, deenen hir Positioun bekannt ass, bestëmmt, amplaz direkt d'Distanz tëscht deene Punkten ze moossen.

Scho 6 Joerhonnerte virun eiser Zäitrechnung huet den Thales déi Method ugewannt, fir erauzefanne wéi wäit e Schëff vun der Küst ewech wier. Dofir huet hien zwéin Observateure laanscht d'Küst positionnéiert, déi eng bekannt Distanz vuneneen ewechstoungen. Andeems allen zwéin de Wénkel tëscht der (imaginärer) Linn, déi se mam Schëff verbënnt, an där, déi déi zwéi matenee verbënnt, gemooss hunn, konnt esou d'Distanz zum Schëff ausgerechent ginn.

An der Geodesie gouf bis an d'1980er d'Triangulatioun virun allem benotzt, fir Distanzen an der Landschaft ze moossen. Dofir goufen Tierm, Biergspëtzen oder soss héich a spatz Unhaltspunkte benotzt.

Och den Delambre an de Méchain hunn déi Method tëscht 1792 an 1798 geholl, fir d'Distanz tëscht Dunkerque a Barcelona, um Meridian vu Paräis, ze bestëmmen (eng 1.147&nbsp;km) , fir sou d'Gréisst vum Meter offiziell ze bestëmmen.

Virdrun hate schonn de Jacques an de César Cassini mat där Method eng Kartographie vu Frankräich opgestallt.

De Gemma Frisius war deen éischten, deen an der Neizäit, a sengem Wierk *De Locorum describendorum ratione* (1533) d'Prinzipe vun der Triangulatioun beschriwwen huet.
Studio 352

De **Studio 352** ass e lëtzebuergeschen Animatiounsstudio. Et gouf 1997 vum Belsch Stéphan Rœlants gegrënnt an zielt eegenen Aussoen no zu den eelsten Animatiounsstudioen an Europa. D'Entreprise animéiert 2D an 3D Filmer a Serien.

Zu de Wierker, un deene Studio 352 matgeschafft huet, zielen d'Spillfilmer *[[Ernest & Celestine]]* (2013), *[[Song of the Sea (Film 2014)|Song of the Sea]]* (2014) an *[[The Breadwinner]]* (2017), déi all fir den Oscar an der Kategorie "Beschten Animatiounslaangfilm" nominéiert.

Bei verschiddene Filmer, wéi *[[D'Schatzritter an d'Geheimnis vum Melusina]]* (2012) huet de Studio 352 nëmmen den animéierten Deel gemaach.

De Grënner Stephan Roelants huet och d'Filmproduktiounsgesellschaft Mélusine Productions gegrënnt, déi déi meescht Wierker produzéiert, déi de Studio 352 animéiert.

## Kuckt och
* Lëscht vu lëtzebuergesche Filmer
Les sept péchés capitaux (Film 1992)

***Les sept péchés capitaux*** ass e belsch-lëtzebuergesche Sketchfilm aus dem Joer 1992 vu siwe Regisseuren a Regisseurinnen.

## Ëm wat geet et am Film?

De Maurice stierft a kënnt an den Himmel, wou Gott hien direkt no Neiegkeete vun der Äerd freet. Et schéngt wéi wann et net gutt géif lafen, a wéi wann d'Dugenden an d'Sënnen net méi dat wieren, wat s'emol waren.

## Filmproduktioun
Am Film gi siwe verschidde Segmenter gewisen, déi all vun enger anerer Persoun gedréint goufen:

#*La Pauvreté* vum Pascal Zabus
#*Le Courage* vun der Geneviève Mersch
#*La Pureté* vum Yvan Le Moine
#*La Modestie* vum Frédéric Fonteyne
#*L'Honnêteté* vun der Beatriz Flores Silva
#*La Tendresse* vum Pierre-Paul Renders
#*L'Espérance* vum Olivier Smolders

D'Produktiounsgesellschaft Samsa Film krut 1992 eng "Avance sur recette" vu siwe Millioune Frang vum Lëtzebuerger Filmfong fir d'Produktioun vum Film.
Archiver vun der Stad Lëtzebuerg

D**'Archiver vun der Stad Lëtzebuerg** sinn d'historesch Archiver vun der Gemeng Lëtzebuerg. Si sinn am 1. Sous-sol vum Stater Gemengenhaus amenagéiert.

Versuergt ginn do ë. a. Pläng, Dokumenter, Affichen an Akten, déi mat der Geschicht vun der Stad zesummenhänken. Dat eelst Dokument ass vun 1244.

D'Gemengenarchiver sinn nach op dräi anere Plazen ënnerbruecht, ma kënnen hei konsultéiert ginn.

De Chef de service vun den Archiver ass d'Evamarie Bange. 7 weider Leit schaffen an deem Service.

## Literatur
* Fernand G. Emmel: "Es begann mit einer Urkunde: Das Archiv der Stadt." *[[ons stad]]* 112/2016, S. 8-15.
Arena Corinthians

De **Arena Corinthians** ass e Foussballstadion an der São Paulo mat ronn 49.205 Plazen. Sport Club Corinthians Paulista
Anne Heche

D**'Anne Celeste Heche** (), gebuer de 25. Mee 1969 zu Aurora, am Ohio; a gestuerwen den 11. August 2022 zu Los Angeles, war eng US-amerikanesch Schauspillerin, Dréibuchauteurin a Filmregisseurin.

Si ass bei engem Autosaccident leie bliwwen.

## Filmographie (Auswiel)
### Als Schauspillerin

* 1987–1992: *Another World* (Tëleesserie, 40 Episoden)
* 1993: *The Adventures of Huck Finn*
* 1994: *Girls in Prison* (Tëleefilm)
* 1994: *I'll Do Anything*
* 1994: *Milk Money*
* 1994: *[[Against the Wall]]* (Tëleefilm)
* 1995: *Kingfish: A Story of Huey P. Long* (Tëleefilm)
* 1995: *[[Wild Side (1995)|Wild Side]]*
* 1996: *[[Walking and Talking]]*
* 1996: *If These Walls Could Talk* (Tëleefilm)
* 1996: *The Juror*
* 1997: *[[Donnie Brasco]]*
* 1997: *[[Volcano (Film)|Volcano]]*
* 1997: *[[I Know What You Did Last Summer]]*
* 1997: *[[Wag the Dog]]*
* 1998: *Six Days Seven Nights*
* 1998: *Return to Paradise*
* 1998: *[[Psycho (Film 1998)|Psycho]]*
* 1999: *The Third Miracle*
* 2000: *Auggie Rose*
* 2000: *One Kill* (Tëleefilm)
* 2001: *[[Prozac Nation]]*
* 2001: *[[Ally McBeal]]* (Tëleesserie, 7 Episoden)
* 2002: *John Q*
* 2004: *[[Birth (Film)|Birth]]*
* 2004: *[[The Dead Will Tell]]* (Tëleefilm)
* 2004–2005: *[[Everwood]]* (Tëleesserie, 10 Episoden)
* 2005: *Silver Bells* (Tëleefilm)
* 2005: *[[Nip/Tuck]]* (Tëleesserie, 3 Episoden)
* 2006–2008: *[[Men in Trees]]* (Tëleesserie, 36 Episoden)
* 2007: *[[What Love Is]]*
* 2008: *Toxic Skies*
* 2009: *[[Spread]] *
* 2009–2011: *[[Hung]]*, (Tëleesserie, 30 Episoden)
* 2010: *The Other Guys*
* 2011: *[[Cedar Rapids]] *
* 2011: *[[Rampart]]*
* 2011: *Blackout* (Miniserie)
* 2011: *Silent Witness* (Tëleefilm)
* 2012: *Arthur Newman*
* 2013: *Save Me* (Tëleesserie, 8 Episoden)
* 2013: *Nothing Left to Fear*
* 2013–2014: *[[The Michael J. Fox Show* (Tëleesserie, 5 Episoden)
* 2014: *The Legend of Korra*, (Tëleesserie, 14 Episoden); Stëmm
* 2014: *One Christmas Eve*
* 2015: *[[Wild Card (Film)|Wild Card]]*
* 2015: *[[Dig (Teleesserie)|Dig]]* (Tëleesserie, 10 Episoden)
* 2015: *Quantico* (Tëleesserie, Episod 1x09)
* 2016: *Catfight*
* 2016: *Opening Night*
* 2016: *Looks Like Christmas* (Tëleefilm)
* 2017: *The Last Word*
* 2017: *[[My Friend Dahmer]]*
* 2017: *Aftermath* (Tëleesserie, 13 Episoden)
* 2017–2018: *The Brave* (Tëleesserie, 13 Episoden)
* 2017: *Armed Response*
* 2018–2019: *[[Chicago P.D.]] *(Tëleesserie, 11 Episoden)
* 2019: *[[The Best of Enemies]]*
* 2020: *Wildfire*
* 2020: *[[The Vanished]]*
* 2021: *13 Minutes*
* 2021–2022: *All Rise* (Tëleesserie, 5 Epidoden)

### Als Regisseurin
* 2000: *If These Walls Could Talk 2*, (Tëleefilm)
* 2001: *R On the Edge*, (Tëleefilm)

### Als Dréibuchautorin
* 2014–2015: *[[Bad Judge]]* (Tëleesserie, Creatrice)

## Um Spaweck
Philippe Matsas

De **Philippe Matsas**, gebuer den 20. Oktober 1962 an der Stad Lëtzebuerg, ass e lëtzebuergesche Fotograf.

Hie lieft a schafft zanter 1987 zu Paräis. Seng Reportagen a Portraite vu Perséinlechkeeten (Schrëftsteller, Philosophen, Schauspiller, Museker, asw.) goufen an Zeitungen an Zäitschrëften ewéi *Elle, Figaro Magazine, Paris Match, Le Point, L'Express, Stern* oder *Die Zeit* publizéiert.

De Philippe Matsas ass Grënnungsmember vun der Agence* Opale*, déi sech op Portraite vu Schrëftsteller spezialiséiert huet.
Antonio Lukich

Den **Antonio Lukich** (uk.: *Антоніо Лукіч*; och transkribéiert als **Lukitsch**), gebuer 1992 zu Ujhorod an der Ukrain, ass en ukrainesche Filmregisseur.

## Liewen

## Filmer (Auswiel)
### Kuerzfilmer
* *Is it easy to be young?* (6 min, Documentaire, 2011)
* *Hello, sister!* (16 min, jeu, 2012)
* *Fish of Lake Baikal* (22 min, Documentaire, 2013)
* *Who Framed Kim Kuzin?* (26 min, Mockumentaire, 2014)
* *It Was Showering in Manchester* (2016) — Präis vum beschte Kuerzfilm (2016) um Internationale Filmfestival vun Odessa.

### Laangfilmer
* *[[My Thoughts Are Silent]]* (2019) — *East of West Award* 2019 um Internationale Filmfestival vu Karlovy Vary
* *[[Ljuksemburh, Ljuksemburh]]* (2022)

## Um Spaweck
Ljuksemburh, Ljuksemburh

***Ljuksemburh, Ljuksemburh*** (orig.: Люксембург, Люксембург) ass en ukrainesche Spillfilm aus dem Joer 2022 vum Antonio Lukich. En hat seng Première 2022 um Filmfestival vu Venedeg an um Toronto International Film Festival. Zu Lëtzebuerg gouf en eng éischt Kéier de 6. Oktober 2022 um Festival CinEast gewisen, wou en den Ouverturesfilm war.

## Ëm wat geet et am Film?
D'Zwillingsbridder Kolja a Wassja gi gewuer, datt hire Papp stierweskrank ass. Hien hat si verlooss, wéi se Kanner waren. De Kolya wëll, dass se hie solle besiche goen, fir en eng lescht Kéier ze gesinn; de Wassja fënnt, dat wier net néideg, well s'en jo net kenne géifen. No laangem Gedeessems maachen déi zwéi sech dann dach zesummen op de Wee op Lëtzebuerg, ...

## Filmproduktioun

## Trivia
D'Zwillingsbridder Ramil an Amil Nassirow sinn eigentlech zwéi Membere vun der Hip-Hop-Grupp *Kurgan & Agregat*.

## Um Spaweck
* Den Trailer vum Film op YouTube.com
Titanic (Film 1997)

**Titanic** ass en US-amerikanesche Film vum James Cameron aus dem Joer 1997.

## Ëm wat geet et am Film?
D'Schëff *[[RMS Titanic]]* kollidéiert um Wee an Amerika un en Äisbierg a geet ënner. D'Rose iwwerlieft, den Jack net...

## Produktioun
De Film war e groussen Erfolleg beim Publikum a bei der Kritik. En huet eng Abberzuel vun Auszeechnunge gewonnen. E gouf fir 14 Academy Awards nominéiert (just *[[All About Eve]]* (1950) hat der grad esouvill) an huet der net manner wéi 11 dovu gewonnen, dorënner dee fir de beschte Film an déi bescht Regie. Eenzeg *[[Ben Hur]]* hat der grad esouvill gewonnen. De Film huet an de Kinoe weltwäit eng 1,84 Milliarden Dollar agespillt, a war domat den éischte Film, deen d'Milliardegrenz geknackt hat. Bis *[[Avatar (Film 2010)|Avatar]]*, och vum Cameron, war et dee Film deen am meeschten abruecht huet. 2012 koum eng 3D-Versioun eraus, déi weltwäit nach eng Kéier 343,6 Milliounen Dollar agespillt huet, an domat de Gesamtrevenue weltwäit op 2,195 Milliarde gehéicht huet.

## Um Spaweck
Batman Begins

**Batman Begins** ass en US-amerikanesche Film vum Christopher Nolan aus dem Joer 2005.
E baséiert op der Batman-Comicserie, déi vum Bob Kane erschafe gouf. Et ass, deen éischte Film vun enger *Batman*-Trilogie, zu där an de Joren dono *[[The Dark Knight]]* (2008) an *[[The Dark Knight Rises]]* 72012) derbäikoumen.

## Ëm wat geet et am Film?
De jonke Bruce Wayne muss materliewen, ouni hellefen ze kennen, wéi seng Elteren embruecht ginn. Doduercher traumatiséiert wiisst hien op man eenzege Wonsch, se ze revanchéieren. HIe reest uechter d´Welt fir Kriminologie a Kampfsportaarten ze léieren. Wéi hien nees zu Gotham ass, iwwerhelt hien d'Gestioun vun de Wayne Enterprises, déi e geierft huet. Am Keller vum Familljesetz a mat Hellef vum Alfred Pennyworth, dem Butler, trett hien un geint dei Béis ze kämpfen, andeems en de Personnage vum Batman iwwerhelt...

## Produktioun

## Um Spaweck